Aisha Retno

Sharifah Aisha Retno binti Sayed Sipulijam (lahir 1 Ogos 2000) ialah seorang penyanyi, pelakon dan pengacara wanita Malaysia. Beliau terkenal dengan lagu popularnya, "Mengikat Jiwa". Selain itu, beliau turut menjadi salah seorang daripada 24 penyanyi amatur Vokal Mania. Pada tahun 2022, beliau menjadi salah seorang peserta Big Stage musim keempat dan telah memenangi tempat ketiga.

Kerjaya
Mewarisi bidang muzik daripada ibunya yang berwarganegara Indonesia, Jean Retno Aryani yang merupakan bekas penyanyi era 1980-an sezaman dengan Hetty Koes Endang, Aisha Retno mula menunjukkan minat terhadap muzik sejak berusia lima tahun dan sewaktu di bangku sekolah, beliau pernah menyertai pertandingan nyanyian. Aisha lebih menjurus kepada genre nasyid semasa sekolah rendah. Beliau juga pernah dinobatkan sebagai juara pertandingan Suara Emas sehingga peringkat kebangsaan mewakili Kuala Lumpur semasa menduduki Tingkatan 4.

Kerjaya muzik profesional Aisha bermula apabila beliau mengikat kontrak bersama Sony Music Malaysia, seterusnya merakamkan single sulungnya, "Mengikat Jiwa". Dikeluarkan pada 2018, lagu ini ialah hasil nukilan komposer Indonesia, Aldi Nadi Permana dan menjalani rakaman di republik itu. Pada 25 Februari 2020, beliau bersama Khodi dan Sandra Dianne menjayakan persembahan di Showcase 3 Souls yang berlangsung di Loud Speaker Family Karaoke, Puchong.

Pada Ogos 2020, beliau berduet bersama Yuka Kharisma menerusi lagu bertajuk "Terima Kasih", selain itu, Aisha turut mengambil bahagian dalam kempen Bring The Beat anjuran Sony Music yang bertujuan menggalakkan artis naungannya untuk hasilkan lagu bagi mengembangkan daya kreatif mereka. Artis yang terlibat ialah Benzooloo, Sandra Dianne dan B-Heart.

Aisha paling dikenali sebagai salah seorang daripada 24 penyanyi amatur, juga dikenali sebagai Rookie dalam rancangan Vokal Mania yang disiarkan di TV3 yang turut disertai oleh Wafariena Roslan dan Afieq Shazwan. Beliau telah dinobatkan sebagai juara Rookie manakala Aina Abdul dinobatkan sebagai juara Idol. Pada Januari 2021, Aisha melancarkan single ketiganya, "Cinta Denganmu".

Pada 9 Disember 2021, Aisha melancarkan lagu bahasa Inggeris sulungnya, "W.H.U.T." yang bermaksud "Wanna Hold U Tight" yang telah meraih penstriman lebih dua puluh (20) juta di Spotify. Beliau terpilih sebagai salah seorang daripada 11 peserta Big Stage musim keempat bersama-sama dengan Tuah Adzmi, Danial Chuer, Ajoi Zainal, Megat Rahim, Lia Aziz dan Elica Paujin. Aisha telah dinobatkan sebagai pemenang tempat ketiga bagi Big Stage musim keempat.

Aisha turut berkecimpung dalam bidang lakonan menerusi telefilem Cangkul dengan memegang watak sebagai Zura, kemudian muncul dalam drama Gadis Muzikal dengan memegang watak sebagai Melly.

Kehidupan peribadi
Aisha Retno berdarah kacukan Melayu-Indonesia. Beliau ialah anak sulung daripada dua beradik kepada pasangan Jean Retno Aryani, penyanyi veteran Indonesia dan Sayed Sipulijam Sayed Alwee, ahli perniagaan. Aisha mempunyai seorang adik, Sayed Abu Hanifa Radityo. Beliau ialah pemegang Ijazah Sarjana Muda Ekonomi di Universiti Malaya (UM).

Di waktu lapangnya, Aisha mempunyai hobi memelihara kucing.

Diskografi

Big Stage Musim 4

Berikut ialah senarai persembahan Aisha dalam Big Stage Musim 4:

Single

Single Kolaborasi/Duet

Filemografi

Televisyen

Telefilem

Drama

Anugerah dan pencalonan

Rujukan

Pautan luar
 

Kelahiran 2000
Orang hidup
Orang Malaysia berketurunan Melayu
Orang Malaysia berketurunan Indonesia
Muslim Malaysia
Orang dari Kuala Lumpur
Penyanyi wanita Malaysia
Penyanyi berbahasa Melayu
Penyanyi bahasa Inggeris di Malaysia
Pelakon wanita Malaysia
Alumni Universiti Malaya
Peserta Vokal Mania
Peserta Big Stage